เลื่อนแก้กฎหมายแปรรูปตลท.
ตลท.เผย ครม.เห็นชอบให้เลื่อนแก้ไขกฎหมายหลักทรัพย์และตลาดหลักทรัพย์ไปเป็นต้นปี 54 เหตุรัฐบาลประกาศเลือกตั้งใหม่
12 พ.ค. 2553

ตลท.เผย ครม.เห็นชอบให้เลื่อนแก้ไขกฎหมายหลักทรัพย์และตลาดหลักทรัพย์ไปเป็นต้นปี 54 เหตุรัฐบาลประกาศเลือกตั้งใหม่
นายวิรไท สันติประภพ รองผู้จัดการ ตลาดหลักทรัพย์แห่งประเทศไทย เปิดเผยว่า หลังจาก คณะรัฐมนตรีเห็นชอบให้แก้ไขกฎหมายหลักทรัพย์และตลาดหลักทรัพย์นั้น ก็จะส่งให้กฤษฎีกาตีความ และเสนอให้รัฐสภาพิจารณา ซึ่งคาดว่าการนำเสนอให้สภาฯพิจารณาน่าจะเป็นต้นปี 2554 ถือว่าเลื่อนออกจากเดิมคาดว่าจะแล้วเสร็จในปลายปี2553นี้  เนื่องจาก ขณะนี้ ทางนายกรัฐมนตรี ประกาศแล้วว่าจะให้มีการเลือกตั้งใหม่ในวันที่ 14 พฤศจิกายน 2553
ดังนั้นการนำกฎหมายเสนอให้สภาฯพิจารณาในต้นปีหน้าอาจจะเหมาะสมกว่า และไม่ว่าขั้วไหนมาเป็นรัฐบาลก็ตามเชื่อว่าจะเห็นชอบกับแผนการแปรสภาพตลาดหลักทรัพย์ให้เป็นเอกชน เพราะเรื่องดังกล่าวได้มีการผลักดันตั้งแต่สมัยนายสมัคร สุนทรเวช เป็นนายกรัฐมนตรีแล้ว
ภายหลังการแก้ไขกฎหมายผ่านแล้วจะมีการกระจายหุ้นได้ทันปี 2555 ตามแผนหรือไม่นั้นขึ้นอยู่กับภาวะด้วย หากภาวะดีก็อาจจะทันตามกรอบเวลาที่กำหนดไว้